Outistiese seun wag op operasie ná hond hom aanvalSeunn Joubert. Foto: Verskaf ŉ Negejarige outistiese seuntjie van Krugersdorp moet dringend ŉ operasie ondergaan nadat die gesin se hond hom die afgelope naweek aangeval en sy kuit verskeur het. Seunn Joubert word tans in die Leratong-hospitaal behandel, maar is sedert die voorval steeds nie geopereer nie. Amor Schoeman, woordvoerder van die Child Medi-organisasie wat ouers met mediese hulp bystaan, het aan Maroela Media gesê die voorval het Saterdagmiddag gebeur. Sy sê dit is nie duidelik wat daartoe gelei het dat die hond vir Joubert aangeval het nie, maar die kind se pa moes ŉ stuk draad gebruik om die hond van die seun af te stoei. “Die hond het Seunn se hele linkerkuit tot op die been oopgeskeur. Ons verwag dat daar dus ook skade aan die spiere en senuwees in die been sal wees,” het Schoeman gesê. “Seunn is dadelik ná die voorval na die Dr Yusuf Dadoo-hospitaal gehaas, maar moes na die Leratong-hospitaal oorgeplaas word omdat die eerste hospitaal nie werkende teaters het nie.” Schoeman het gesê Joubert is egter nog steeds nie geopereer nie en dit is nie duidelik wat die oponthoud is of wanneer hy geopereer sal word nie. “Ons het ŉ chirurg gekry wat bereid is om gratis op Seunn se been by die Life Robinson-hospitaal in Randfontein te opereer, maar die hospitaal- en teaterkoste moet steeds gedek word. Totdat ons die geld het om dit te betaal, kan hy nie na hierdie hospitaal oorgeplaas word nie,” het sy verduidelik. Sy wou nie onmiddellik die chirurg se naam bekendmaak wat aangebied het om die operasie te doen nie. Schoeman het gesê daar word na raming R67 000 benodig voordat Joubert na die Life Robinson-hospitaal oorgeplaas kan word. “Daar word verwag dat hy minstens drie uur lank in die teater sal wees en minstens twee dae lank in die hospitaal sal moet bly,” het sy gesê. Besoek die Child Medi-organisasie se Facebook-blad vir meer inligting oor die geldinsameling.